b'\n_START_ARTICLE_\nPesme za kmete ino mlade ljudi\n_START_PARAGRAPH_\nPesme za kmete ino mlade ljudi je pesni\xc5\xa1ka zbirka Valentina Stani\xc4\x8da. Prvi\xc4\x8d je iz\xc5\xa1la v Gorici leta 1822. Druga, pomno\xc5\xbeena izdaja je pri\xc5\xa1la med ljudi \xc5\xa1estnajst let za tem. Leta 1971 je zalo\xc5\xbeni\xc5\xa1tvo tr\xc5\xbea\xc5\xa1kega tiska v Trstu izdalo ponatis._NEWLINE_Zbirka je znana kot prva slovenska tiskana knjiga v Gorici. Stani\xc4\x8d je z njo sku\xc5\xa1al pomagati doma\xc4\x8demu \xc4\x8dloveku do slovenske tiskane besede, kar omenja v predgovoru. Pesmi so ve\xc4\x8dinoma prevodi iz Mildheimske pesmarice. V izdaji iz leta 1838 pri posameznih pesmih Stani\xc4\x8d navede tudi avtorja._NEWLINE_V zbirki ni veliko izvirnega, saj gre ve\xc4\x8dinoma za svobodno uporabo Mildheimske pesmarice (1799) pesnika Rudolfa Zachariasa Beckerja. Pesmarica je izbor pesmi razli\xc4\x8dnih nem\xc5\xa1kih pesnikov tistega \xc4\x8dasa (Hagedorn, Lessing, Herder, B\xc3\xbcrger, Goethe, Schiller, brata Schlegel in drugi). Pesmi so bile namenjene vzgoji. Obravnavale so lepoto sveta in vseh bo\xc5\xbejih stvari, \xc4\x8dloveka, njegov \xc5\xbeivljenjski namen in lastnosti, \xc4\x8dloveka kot prijatelja in dr\xc5\xbeavljana. Stani\xc4\x8d je iz nje je prevedel 22 pesmi manj znanih pesnikov (Wei\xc3\x9fe, Blumauer, Richter, \xe2\x80\xa6). Pesmarica je me\xc5\xa1ala resnobnost in\xc2\xa0\xc2\xbb\xc5\xa1egavost\xc2\xab, kar je Stani\xc4\x8devemu zna\xc4\x8daju povsem ustrezalo._NEWLINE_V zbirki je 24 pesmi s tematiko vremenskih pojavov (Pesem za de\xc5\xbe prositi, Pesem per hudimu vremenu, Pesem po hudimu vremenu, Pesem po to\xc4\x8di, Druga pesem po to\xc4\x8di), kme\xc4\x8dkega dela (Pesem kmeta per vbogi \xc5\xbeetvi, Pesem per dobri \xc5\xbeetvi, Ora\xc4\x8d, Pesem per mlatvi, Kosec zve\xc4\x8der), vere (Jutrajna pesem, Hvale\xc5\xbena pesem po kosilu) in proti koncu zbirke s tematiko vzgoje, u\xc4\x8denosti (Veseli vu\xc4\x8denci, Pesem deklice, katera je v \xc5\xa1olo hodila). Glavni motiv nekaterih pesmi je ljubezen do narave, razmi\xc5\xa1ljanje o svetu pa je povezano z upanjem (Lepi svet). \xc4\x8clovek, ki ga Stani\xc4\x8d opisuje, ka\xc5\xbee veselje do dela. Veselje in radost sta tako najbolj rabljeni besedi v zbirki, pozitivnost pa je njen osnovni nazor. Predvsem je v zbirki opazno Stani\xc4\x8devo \xc5\xbeivljenjsko delovanje, ki je namenjeno skrbi za ljudstvo in vzgojo mladih._NEWLINE_Valentin Stani\xc4\x8d je v nekaterih pesmih nadaljeval tradicijo opisne poezije narave, ki jo je pri nas za\xc4\x8del Valentin Vodnik. Bistvene zna\xc4\x8dilnosti opisne poezije narave so:\xc2\xa0\xc2\xbbopisi narave, teolo\xc5\xa1ka in moralisti\xc4\x8dna razmi\xc5\xa1ljanja, zlasti o nasprotju med razumno naravo in mestno ali dvorsko civilizacijo, pateti\xc4\x8dni zagoni in sentimentalna razpolo\xc5\xbeenja\xc2\xab\xc2\xa0(Kos 1973: 404)._NEWLINE_Stani\xc4\x8deve pesmi, ki vsebujejo zna\xc4\x8dilnosti opisne poezije narave, so: Jutrajna pesem, Pesem per hudimu vremenu, Druga pesem po to\xc4\x8di, ... Jutrajna pesem opisuje za\xc4\x8detek dneva, razpolo\xc5\xbeenje ro\xc5\xbenega cveta, gozd, zrak. Zaradi kratkosti ne vsebuje teolo\xc5\xa1kih razmi\xc5\xa1ljanj, je pa celotna pesem prepletena z religiozno miselnostjo. Pesem per hudimu vremenu je versko premi\xc5\xa1ljujo\xc4\x8da, vsebuje pa tudi opis nevihte. Druga pesem po to\xc4\x8di opisuje \xc5\xbeito po to\xc4\x8di. Na za\xc4\x8detku je razpolo\xc5\xbeenje sentimentalno, saj lirski subjekt primerja zdaj\xc5\xa1nje uni\xc4\x8deno klasje z v\xc4\x8deraj\xc5\xa1njim. Re\xc5\xa1itev pa lirski subjekt v zadnjih dveh kiticah najde pri Bogu. Na splo\xc5\xa1no se pri Stani\xc4\x8du verski nauk in resnice zdru\xc5\xbeujejo z osebnimi pogledi na svet._NEWLINE_Valentin Stani\xc4\x8d se je zgledoval po Valentinu Vodniku. Njegove pesmi Veselje kmeta nad delam, Pridni kmet zjutraj in nekatere druge pesmi so motivno-tematsko povezane z Vodnikovim Zadovolnim Krajncem. Kmet je za Stani\xc4\x8da in Vodnika simbol pravega \xc4\x8dloveka (Stani\xc4\x8deva pesem Kmetov\xc5\xa1ki stan). Razlika med njima je v omembi zaupanja v Boga, \xc4\x8desar pri Zadovolnem Krajncu ni.'